Աշոտ Գրիգորյան (ճարտարապետ)

Անվան այլ կիրառումների համար տե՛ս՝ Աշոտ Գրիգորյան (այլ կիրառումներ)Աշոտ Հայկազի Գրիգորյան, Հայկազուն (հունիսի 1, 1948(1948-06-01), Արմավիր), ճարտարապետ, ճարտարապետության դոկտոր, պրոֆեսոր, ՀՃԱ թղթակից անդամ (1998)։ Հայաստանի Հանրապետության մշակույթի վաստակավոր գործիչ (2019)։


== Կենսագրություն ==
1973 թվականին ավարտել է Երևանի պոլիտեխնիկական ինստիտուտի ճարտարապետության բաժինը, 1985 թվականին՝ Մոսկվայի ճարտարապետության ինստիտուտի հատուկ բարձրագույն վերապատրաստման ֆակուլտետը։ 1974 թվականից դասավանդում է բուհերում։ 1990 թվականին հիմնադրել է ՀՀ ճարտարապետության ազգային թանգարան-ինստիտուտը և մինչև 2016 թվական ղեկավարել այն։ ԻԿՕՄՕՍ-ի անդամ (2003)։
1980 թվականից Հայաստանի ճարտարապետների միության և ճարտարապետների միջազգային ընկերության անդամ է, 1996 թվականից Վենետիկյան ճարտարապետական բիենալեների հայկական տաղավարի հանձնակատար, 1998 թվականից Հայաստանի ճարտարապետական ակադեմիայի թղթակից անդամ, 1999 թվականից Երևանի Գեղեցիկ արվեստների ազգային ակադեմիայի պրոֆեսոր, 2001 թվականից Հայաստանի Դիզայներների միության անդամ (2014 թվականից՝ փոխնախագահ), 2003 թվականից՝ Հայաստանի լրագրողների միության և լրագրողների միջազգային ընկերության անդամ, 2006 թվականից՝ Հայաստանի նկարիչների միության և նկարիչների միջազգային ընկերության անդամ։
Ավելի քան 50 նախագծեր է իրականացրել Հայաստանի տարբեր քաղաքներում (Երևան, Աբովյան, Մասիս, Աշտարակ, Մեծամոր, Ծաղկաձոր, Բարի (Իտալիա), Ստամբուլ (Թուրքիա), Կալինինգրադ (Ռուսաստան), 1990-2014 թվականների ընթացքում ցուցահանդեսների ձևավորումներ՝ Երևան, Վանաձոր, Գորիս, Աշտարակ, Ստեփանակերտ (Հայաստան), Գրենոբլ (Ֆրանսիա), Աթենք (Հունաստան), Վենետիկ և Բարի (Իտալիա), Մոսկվա (Ռուսաստան), Լիսաբոն (Պորտուգալիա), Մոնրեալ (Կանադա), Ստրասբուրգ (Ֆրանսիա), Բրատիսլավա (Սլովակիա), Մոնրելա, Օտտավա, Քվեբեկ (Կանադա)։
Ստեղծագործությունները գտնվում են Ռուսաստանի, Էստոնիայի, Ֆրանսիայի, Իտալիայի, Կանադայի, ԱՄՆ-ի մասնավոր հավաքածուներում։


== Գեղարվեստական դեկորատիվ աշխատանքներ ==
«Խաղաղ ատոմ» թերթի գեղարվեստական ձևավորում, 1976
«Ստեղծարար ժողովուրդ» դեկորատիվ պատի ձևավորում, «Բյուզանդական խճանկար», ՀԱԷԿ-1977, իրականացված է ՀՍԷԿ-ի վարչական շենքում, 1977-1978
ՀԱԷԿ-ի ինտերյերների և էքստերյերների ձևավորում, գրաֆիկա և փոքր ձևեր, 1974-1979
Աղբյուր-հուշարձանի ձևավորում և իրականացում Բարիում (Իտալիա) 2000
Բանաստեղծ Նազարյանցի հուշաքարը Բարիում (Իտալիա) նախագիծ, 2001
Գեղարվեստական դեկորատիվ ձևավորումներ Ստամբուլի Հայոց պատրիարքարանում, 2002-2006
Գիշերային ակումբի գեղարվեստական ձևավորում Երևանում


== Հրատարակչական աշխատանքներ ==
Հրատարակել է ավելի քան 150 գիտական և հրապարակախոսական հոդվածներ, հայ մշակույթն ու ճարտարապետությունը ներկայացրել ռադիոյով, հեռուստատեսությամբ, հրատարակվել է հանրապետության և արտերկրի լրատվական հանդեսներում, մասնակցել է ավելի քան 32 հանրապետական և միջազգային գիտաժողովների, ուր գիտական թեզերի ձևով հրատարակվել են նրա զեկույցները։ Հանդիսանում է մի շարք գրքերի խմբագիր (Ա. Զարյան, «Լեոնարդո դա Վինչիի հայկական վարկածը», «Ճարտարապետ Բահովադին», Գ. Դիբան «Ճարտարապետություն հաշմանդամների համար»,
Ա.Սիրունյան «ՀՀ քաղաքաշինական օրենքը» և այլն)։
Հեղինակ է «Խորհրդանշանային մտածողությունը հայ ճարտարապետությունում» մենագրության, Երևան 2005 և «Մասնագիտական ներածություն» դասագրքի, Երևան 2007, «Իմ տունը բնության մասնիկն է», Երևան, 2011, «Մարդածին հորինվածքներ», Երևան, «Արարենք մեկտեղ», Երևան, 2012, «Հայոց ազգին պարտեզի գանձերը. Պալյաններ» գիրքը (Երևան, «Զանգակ» հրատարակչություն, 2017, 544 էջ, ներդիրներ)։


== Ցուցահանդեսներ ==
Մասնակցել և կազմակերպել է հանրապետական և միջազգային ճարտարապետական և մշակութային 120-ից ավել ցուցահանդեսներ։ 1991-2006 թվականների ընթացքում՝ Հունաստան, Իտալիա, Թուրքիա, ԱՄՆ, Ռուսաստան, Ֆրանսիա, Իսպանիա, Պորտուգալիա և այլն։

1975 թվական Հոկտեմբերյան, Արմավիրի մարզ
1976 թվական Դիլիջան
1979 թվական Երևան
1994 թվական Մոսկվա, Ռուսաստան
1991 թվական Գրենոբլ
1996 թվական Բարի, Իտալիա
2004 թվական Երևանի Նկարչի տանը կազմակերպել է գրաֆիկական աշխատանքների (կոլաժ) անհատական ցուցահանդես
2007 թվական Խմբակային ցուցահանդես Փարիզի արվեստների միջազգային կենտրոններ
2008 թվական Խմբակային ցուցահանդես Հայաստանի նկարիչների միությունում (հոբելյանական)
2009 թվական Հանրապետական գրաֆիկայի ցուցահանդես, Հայաստանի նկարիչների միությունում
2010 թվական Վենետիկի արվեստների Բիեննալեի հայկական տաղավար
2011 վական Մեկ աշխատանքի ցուցահանդես, Երևան
2012 թվական Անհատական ցուցահանդես Վանաձորում
2013 թվական Մոնրեալ


== Պարգևներ և մրցանակներ ==
«Երիտասարդ ճարտարապետների գիտական ստեղծագործություն», 1983
Համամիութենական մրցույթ-ցուցահանդեսի «Տարվա լավագույն աշխատանք» մրցանակի դափնեկիր, 1984
Սոֆիայի «Ինտերիարխ-85» միջազգային ցուցահանդեսի դիպլոմակիր, 1985
«Տարվա լավագույն նախագիծ» («Զարգացող տուն» նախագծի համար) համամիութենական ստուգատեսների դափնեկիր
ՀՀ մշակույթի նախարարության ոսկե մեդալ
ՀՀ կրթության և գիտության նախարարության ոսկե մեդալ
ՀՀ քաղաքաշինության նախարարության ոսկե մեդալ
Անանիա Շիրակացու մեդալ, 2015
Հայաստանի Հանրապետության մշակույթի վաստակավոր գործիչ, 2019


== Ծանոթագրություններ ==


== Արտաքին հղումներ ==
Խորհրդանշանային մտածողությունն Անիի ճարտարապետությունում(չաշխատող հղում)